भारत सरकार

मानव संसाधन विकास मंत्रालय

उच्‍चतर शिक्षा विभाग

**राज्‍य सभा**

अतारांकित प्रश्‍न संख्‍या: 994

उत्‍तर देने की तारीख: 09.03.2017

**एएमयू के मुर्शिदाबाद केन्द्र हेतु निधियों का संवितरण**

994. श्री देरेक ओब्राईनः

क्या मानव संसाधन विकास मंत्री यह बताने की कृपा करेंगे किः

(क) मुर्शिदाबाद, मलाप्पुरम, किशनगंज, भोपाल और पुणे में अलीगढ़ मुस्लिम विश्वविद्यालय (एएमयू) केन्द्रों की स्थापना की स्थिति क्या है;

(ख) क्या मंत्रालय को जानकारी है कि मुर्शिदाबाद केन्द्र हेतु चिन्ह्ति 107.80 करोड़ में से 60 करोड़ रुपये संवितरित किए जा चुके हैं;

(ग) क्या शेष राशि शीघ्र संवितरित की जायेगी; और

(घ) यदि हां, तो कब तक और क्या ऐसी राशि 31 मार्च, 2017 तक व्यपगत हो जाएगी?

**उत्‍तर**

**मानव संसाधन विकास मंत्रालय में राज्‍य मंत्री**

**(डॉ. महेन्‍द्र नाथ पाण्‍डेय)**

(क) से (घ) : अलीगढ़ मुस्लिम विश्‍वविद्यालय (एएमयू) केन्‍द्र पहले ही तीन स्‍थान पर स्‍थापित किए जा चुके हैं, नामत: मुर्शिदाबाद, मलाप्‍पुरम, और किशनगंज। भोपाल और पुणे में नए केन्‍द्र स्‍थापित करने का कोई प्रस्‍ताव विचाराधीन नहीं है।

विश्‍वविद्यालय अनुदान आयोग (यूजीसी) ने मुर्शिदाबाद केन्‍द्र के लिए 107.80 करोड़ रूपये राशि आवंटित की है और इसमें से, 60 करोड़ रूपये राशि पहले ही जारी की जा चुकी है। जैसा यूजीसी द्वारा सूचित किया गया है, आज की तारीख में विश्‍वविद्यालय ने दिशानिर्देशों के अनुसार जारी अनुदान के 70% तक का व्‍यय नहीं किया है। मुर्शिदाबाद केन्‍द्र को इसके आगे निधि का जारी किया जाना इस केन्‍द्र को पूर्व में जारी किए गए अनुदान के 70% व्‍यय के उपयोगिता प्रमाणपत्र/विवरण की प्राप्ति पर निर्भर करेगा।

व्‍यय वित्‍त स‍मिति ज्ञापन के अनुसार, मुर्शिदाबाद केन्‍द्र के लिए आवंटित 107.80 करोड़ रूपये केवल 12वीं योजना अवधि तक के लिए हैं।

**\*\*\*\*\***